તેને અંગ્રેજીમાં જાકરેન્ડાના નામે ઓળખવામાં આવે છે. આ તામણ ક્યાંક ગુલાબી રંગના પણ હોય. વાયોલટ રંગના તામણ, પેલ્ટાફોરમ, શિમળો, ગરમાળો ખીલ્યા હોય. પેલ્ટાફોરમના ફુલો મે મહિના સુધી મુંબઈને રંગીન બનાવીને આછા થવા લાગે કે તરત જ કેસરી અને લાલ ચટ્ટક રંગના ગુલમહોર દેખા દેવા લાગે.. ઉનાળો તપીને લાલચોળ થયો હોય એવો તેનો વૈભવ. ગુલમહોર વિશે એક વખત નલિની માડગાંવકરે સરસ વાત કરી હતી. કેસરી અને લાલ રંગના ગુલમહોરને બંગાળીમાં કૃષ્ણ ચૂડા કહેવાય છે અને મુંબઈમાં પીળા રંગના ગુલમહોર નથી પણ બંગાળમાં કોલકાતામાં પીળા રંગના ગુલમહોર છે તેને રાધાચૂડા કહેવાય છે. રાતરાણીની મદમાતી સુગંધ રાત પડતાં જ વાતાવરણને મત્ત કરી દે છે. રાતરાણી કેટલાક લોકો કમ્પાઉન્ડમાં કે બાલ્કનીમાં રોપે છે. આ રાતરાણીને બંગાળીમાં હાસ્નોહાના કહેવાય છે.